3de lyk by Jamestown gekry | Netwerk24
Deur Maygene de Wee 16 September 2019 16:39
Die eerste lyk, dié van Nelson Madolo (67), is op 16 Julie in die gebied gekry. Sy nek was gebreek en hy is volgens 'n lykskouing vermoedelik deur 'n roofdier aangeval.
Die tweede lyk, dié van 'n onbekende 68-jarige man, is op 1 Augustus in dieselfde bosse gevind. Die oorsaak van die man se dood is nog nie bekend nie, maar hy is vermoedelik ook deur 'n roofdier aangeval.
Die derde man is, na verneem word, ook doodgebyt. Sy naam is bekend, maar kan nog nie bekend gemaak word nie omdat sy naasbestaandes nog nie ingelig is nie.
Madolo is op 15 Julie laas lewend gesien toe hy die Maandag voor 08:00 vuurmaakhout in die bosse gaan soek het.
Die tweede man se familie het hom die Dinsdag voordat sy lyk gekry is, as vermis aangemeld. Inwoners was toe bekommerd dat 'n luiperd of ander roofdier verantwoordelik kan wees vir die sterftes.
Die omgewingskundige Dave Pepler het vroeër gesê dat hy deur die polisie gekontak is om te help om die dierespore te identifiseer. Volgens hom is dit nie duidelik watter soort dier dit is nie, maar hy het bevestig dat daar luiperds in die berge by Stellenbosch is.
Siyabulela Malo, 'n polisiewoordvoerder, het Maandag gesê die omstandighede waarin die 67-jarige man se lyk Maandagoggend gevind is, word ondersoek. 'n Geregtelike doodsondersoek sal gedoen word.
Hy het 'n versoek aan die publiek gerig dat mense met inligting oor die voorval die Stellenbosse polisie by 021 8095 061 of die Stopmisdaadnommer by 08600 10111 bel.